**רונאל פישר** (נולד ב-6 במרץ 1967) הוא עיתונאי, עורך דין ומנחה טלוויזיה ישראלי.

ביוגרפיה
--------

אביו של רונאל הוא יוסף פישר, ניצול השואה שגדל באוסטריה ובארץ ישראל הצטרף לפלמ"ח. על חייו עשה אחיו של רונאל, דוד, סרט תיעודי שנקרא "שישה מיליון ואחד". לרונאל ארבעה אחים: אסתי, הבמאי הדוקומנטרי דוד פישר, עורך הדין גדעון פישר, והשחקן אמנון פישר.

גדל בפתח תקווה. שירת בצה"ל כצלם בחיל החינוך. במהלך שירותו במדרשת החינוך הר גילה, הורשע באספקת סמים לחבריו ליחידה ונידון ל-10 חודשי מאסר והורדה בדרגה לדרגת טוראי.

### עיתונאות

פישר מתאפיין בכתיבה עיתונאית בסגנון ניו-ג'ורנליזם ואחראי בין היתר לחשיפת מספר פרשיות בנושאים שונים:

פישר עבד בעיתון "חדשות". ראיון שנתן לו עמוס גלבוע זמן קצר לאחר שמונה למפקד גלי צה"ל עורר סערה (בראיון סיווג גלבוע את עובדי גלי צה"ל לפי נטייה פוליטית, ודירג אותם מבחינת איכות). הראיון אילץ את גלבוע להתפטר לאחר שבוע בלבד בתפקיד.

פישר עשה כתבת תחקיר על רחבעם זאבי בשנת 1991 שפורסמה בעיתון "חדשות" ושמה "החייל האמיץ רחבעם". הכתבה שהתבססה על ראיונות עם כמה מיריביו של זאבי טענה לכאורה כי אישיותו של זאבי בעייתית. הכתבה פקפקה בעברו הצבאי של זאבי, בכישוריו הצבאיים ובתרומתו לצה"ל. בהתנהלותו בקרבות מלכיה ותל מוטילה. בהבאת עיתונאים וזמרים לצפות במרדף ראוותני בבקעת הירדן ועוד.
זמן מה לאחר מכן התפרסמה בעיתון ידיעות אחרונות עצומה בשם "עצומת גנדי" שעליה חתמו מבכירי קציני צה"ל בעבר ובהווה בראשם יצחק רבין, חיים בר-לב ומוטה גור. בלשון העצומה נאמר כי אמנם רוב החותמים אינם שותפים לדרכו הפוליטית של זאבי אך דוחים מכל וכול את כתבת ההכפשה שמשכתבת את העבר הצבאי של זאבי.

בין הישגיו כעיתונאי "מעריב" ניתן למנות את פרשת הסיליקון בחלב (בשנת 1995), פרשת השמדת מנות הדם של עולי אתיופיה (ב-1996) וחשיפת מאבקה של דסי רבינוביץ' (גם בשנת 1996).

עם זאת, כתבות תחקיר עיתונאיות טענו כי מאחורי התחקירים המשמעותיים של פישר עמד מניע עסקי של העיתון, בעקבות סירוב גופים שונים לפרסם מודעות במעריב, בעוד תחקירים משמעותיים אחרים נגנזו מסיבות הפוכות. בעקבות פרסומים אלו הגישו מעריב ופישר תביעת דיבה כנגד המפרסמים, שהסתיימה בפשרה בה נאלצו המפרסמים להתנצל על פרטים שונים שפורסמו בכתבה כנגד פישר.

### כעורך דין

את לימודי המשפטים השלים פישר במכללת נתניה, וב-2002 הוסמך כעורך-דין. בתחילת דרכו כעורך דין עבד במשרד של אחיו גדעון, בהמשך יסד את משרד רונאל פישר ושות'.
בשנת 2008 ייצג את מיקי רוזנטל בסרט שיטת השקשוקה, במרץ 2012 ייצג את הפסיכיאטר ד"ר אילן רבינוביץ מול ההאשמות על מתן תרופות פסיכיאטריות למשתתפי התוכנית "האח הגדול" שהטיח בו משתתף בתוכנית, סער שיינפיין. הוא ייצג את תת-ניצב אפרים ברכה בעתירה למניעת מינויו לראש יחידת להב 433 ואת עיריית רחובות.

לאחר שפישר התבטא בחריפות כנגד שופט שהרשיע את יעקב העליון, לקוח שלו, הוגשה נגדו תלונה ללשכת עורכי הדין. בית הדין למשמעת של מחוז תל אביב הרשיע אותו, אך לא השעה אותו.

בתביעה שהגישו נגדו בני זוג בטענה שלא ייצג אותם כראוי והתנהל ברשלנות ביקר בית המשפט בחריפות את הצורה בה ניסח פישר את הסכם שכר הטרחה וקבע "הסכמי שכר הטרחה שערך אינם מתיישבים עם המקובלות לגבי הסכמים כגון אלה" ובנוסף אף על פי שגבה את שכר הטרחה מראש לא הדגים כל עבודה שביצע במסגרת זאת.

בדצמבר 2014 הודיע פישר על פרישתו ממשרד עורכי הדין שבראשותו והפסקת עבודתו כעורך דין, על רקע חקירתו כחשוד בפלילים.

במאי 2015 הוגש נגדו כתב אישום חמור בשורה של פרשות שחיתות, ובעקבות זאת הושעה זמנית על ידי לשכת עורכי הדין.

### תוכניות טלוויזיה

פישר הנחה והשתתף במספר תוכניות טלוויזיה:

* "המבקרים" (פינה במגזין התרבות "המוסף" בערוץ 8) - יחד עם העיתונאי רון מיברג
* סדרת תעודה "עשרת הדברות" (בוים על ידי יורם זק)
* איך להצליח בשישה שיעורים.
* פרופיל (תוכנית ראיונות על אישים שונים).
* גברים בשחור (תוכנית טלוויזיה ישראלית יחד עם מיקי רוזנטל).
* מטה הבחירות (תוכנית שבועית בערוץ 10 לקראת בחירות 2013).
* האח הגדול 5 (תוכנית מציאות ששודרה בערוץ 2) - השתתף במשימת "בית האח הגבוה לצדק" ושימש כתובע.
* "המיזם" (תוכנית טלוויזיה בערוץ 2) - שימש כחבר בצוות השופטים, עד פרישתו מהתוכנית, בעקבות מעצרו.

### חשדות בפלילים והעמדה לדין

ביולי 2014 נעצר פישר בחשד שהציע לאלון חסן לשחד אנשי משטרה בתמורה לסגירת חקירה פלילית נגדו. חסן פנה ביוזמתו למח"ש, ועל פי הנחייתם תיעד את הפגישה עם פישר ואת העברת כספי השוחד לידיו.

באפריל 2015 נעצר פישר פעם נוספת, לאחר שהמשטרה הצליחה לפענח מידע מוצפן מהטלפון הסלולרי שלו, וגייסה את עוזרתו האישית כעדת מדינה, בחשד למקרים רבים של תשלום שוחד לקצין משטרה לצורך השגת מידע משטרתי חסוי על חקירות שהתנהלו. במסגרת חידוש החקירה נעצרו בנוסף עופר נמרודי, בחשד למתן שוחד לצורך השגת מידע חסוי מחקירות משטרה, ופרקליטת מחוז תל אביב לשעבר ושותפתו של פישר, עורכת הדין רות דוד, בחשד במעורבות בפעולותיו של פישר, כדוגמת הזהרת נחקרים עתידיים כי מתנהלת כנגדם חקירה משטרתית סמויה. בנוסף נעצר רפ"ק ערן מלכה, ראש צוות חקירה לשעבר ביחידה הארצית לחקירות כלכליות, בחשד שהעביר לפישר וללקוחותיו מידע משטרתי חסוי מחקירות. בנוסף נעצרו האחים נחמיאס, בעלי חברה בנייה פרטית, בחשד ששילמו לפישר לצורך השגת מידע משטרתי מחקירה שהתנהלה כנגדם, וישעיהו (שי) ברס, לשעבר מנכ"ל נתיבי ישראל, בחשד דומה. בנוסף נחשד פישר בסיוע לביום בעיות רפואיות אצל מספר נחקרים, על מנת למנוע חקירה מסיבות רפואיות, בסיוע רופאים שהנפיקו אישורים רפואיים כוזבים תמורת שוחד.

בשל מעורבות אנשי משטרה בתיק, החקירה בפרשה נעשית על ידי המחלקה לחקירת שוטרים.

ב-14 במאי 2015 הוגשו בפרשה זו, שמכונה "פרשת רונאל פישר" כתבי אישום נגד רונאל פישר, ערן מלכה, רות דוד, יאיר ביטון, שי ברס, יוסף נחמיאס ואביב נחמיאס. כתב האישום נגד פישר כולל האשמות ב־12 פרשיות שונות. לאחר 70 ימי מעצר אישר בית המשפט העליון ב-9 ביולי 2015 את שחרורו של פישר למעצר בית שבמהלכו יהיה מחובר לאזיק אלקטרוני. באוגוסט 2016 לאחר 400 ימי מעצר בית התיר בית המשפט לשחרר את פישר מהאזיק האלקטרוני. בפברואר 2018 בוטל אחד מכתבי האישום נגדו אבל האישומים האחרים נשארו בעינם. ערן מלכה הפך לעד מדינה, הורשע ונדון למאסר. משפטם של יתר הנאשמים ממשיך להתנהל.

בשנת 2019 נמחקו שלוש פרשות מכתב האישום של רונאל פישר. בית המשפט המחוזי בירושלים מצא את התנהלות התביעה במשפט פישר כבלתי ראויה, ולאור התנהלות זו זיכה את פישר משלושה אישומים. המשפט על שאר האישומים נמשך. הוא הואשם בכך שניהל רשת של שוחד בתמורה למידע מתוך חקירות מתנהלות ולסגירת תיקים פליליים.

חיים אישיים
-----------

פישר נשוי למיכל, מנהלת בית ספר לשעבר, אב לבן ושתי בנות. מתגורר בתל אביב.

לקריאה נוספת
------------

* יורם יובל, **ישראל - שיחת נפש**, כנרת זמורה ביתן, 2012, דפים 243 - 248.

קישורים חיצוניים
----------------

ויקישיתוף מדיה וקבצים בנושא **רונאל פישר** בוויקישיתוף
* רונאל פישר, במיזם "אישים" לתיעוד היצירה הישראלית
* רונאל פישר באתר: רונאל פישר,בלום-דוד ושות' - עורכי דין ונוטריון
* שיעור במשפטים מרונאל פישר באתר Mako סרטונים
* התוכנית "פרופיל" בהנחייתו של רונאל פישר, באתר ערוץ 23
* רון מיברג, מי המציא את פישר, באתר nrg‏, 18 במרץ 2005
* קטע קול קובי מידן, ‏"אנשים בלילה" עם רונאל פישר, באתר iCast‏, 20 בנובמבר 2011
* חן קוטס-בר, פצעי בגרות: משפחתו של רונאל פישר נחשפת בסרט חדש, באתר nrg‏, 25 במרץ 2012
* אבישי מתיה, ‏"בישראל כל ביטוי אידיאולוגי נמחה מול הרעיון של חובת הציות לחוק", באתר גלובס, 9 באוגוסט 2013
* אתר למנויים בלבד שוקי שדה, מזוודת הפנדורה של רונאל פישר, באתר TheMarker‏, 11 ביולי 2014
* נסלי ברדה, ‏תחקיר עובדה: שיטת פישר, באתר ‏מאקו‏, 17 בנובמבר 2014
* אתר למנויים בלבד יניב קובוביץ, רויטל חובל, פרשת רונאל פישר: כך פעלה השיטה, באתר הארץ, 7 במאי 2015
* ערן סויסה, מי אתה, רונאל פישר?, באתר ישראל היום, 8 במאי 2015
* יוסי אלי‏, "תמצא בעיה בלב ותתאשפז": כל השיטות בפרשות פישר, באתר וואלה!‏, 14 במאי 2015
* רויטל חובל, המייל הסודי, המסר בוואטסאפ: כתב האישום חושף איך פעלה השיטה בפרשת רונאל פישר, באתר הארץ, 14 במאי 2015
* יורם ירקוני, מאיר תורג'מן ותלם יהב, "החבר", "המרוקאי", ו"הסעודה האחרונה": העדויות בפרשת רונאל פישר, באתר ynet, 19 במאי 2015
* זוהר שחר לוי, "לבוא לתת לך נשיקה?", באתר כלכליסט, 27 במאי 2015
* אתר למנויים בלבד יסמין גואטה, "זה כמו לעשות פריצה - נכנסת, מדפיסה ויוצאת, לא יותר מחמש דקות", באתר TheMarker‏, 29 במאי 2015
* גידי וייץ, רויטל חובל, שיטת הפרקליט | רונאל פישר הקפיד לגזור קופון שמן מבעלי הכוח, באתר הארץ, 24 ביוני 2015
* אתר למנויים בלבד רויטל חובל, חמישה עדי מדינה ויותר מדי מידע סלולרי - כך הסתבך תיק רונאל פישר, באתר TheMarker‏, 15 בינואר 2018

הערות שוליים
------------

1. ↑  גיל יודילוביץ, עונשי מאסר לחיילים מהר גילה שעישנו סמים, מעריב, 30 בינואר 1987
2. 1 2  זיו קריסטל, רונאל פישר בצרות: השותף התחיל לדבר, הפטרון נעצר, אתר פוסטה
3. ↑  ענת רואה, בי"ד משמעתי הרשיע את עו"ד רונאל פישר בשל ההתבטאות הבוטה, באתר כלכליסט, 27 ביוני 2013
4. ↑  אתר למנויים בלבד שוקי שדה, מזוודת הפנדורה של רונאל פישר, באתר TheMarker‏, 12 ביולי 2014
5. ↑  עו"ד רונאל פישר עוזב את משרד עורכי הדין, באתר כלכליסט, 9 בדצמבר 2014
6. ↑  שגיא בן נון‏, שינויים בצוות השיפוט של "המיזם", באתר וואלה!‏, 4 ביולי 2014
7. ↑  דורון הרמן, מאור צור, אלמוג בוקר, עו"ד רונאל פישר נחשד שהציע לאלון חסן לשחד אנשי משטרה בתמורה לסגירת תיקים נגדו, באתר nana10‏, 6 ביולי 2014.
8. ↑  אלי סניור, צפו ברונאל פישר מקבל מאלון חסן את תיק הדולרים, באתר ynet, 7 ביולי 2014  
אתר למנויים בלבד TheMarker Online, רונאל פישר מבטיח לאלון חסן: "לא יהיה כתב אישום", באתר TheMarker‏, 19 באוגוסט 2014.
9. ↑  אלי סניור, העוזרת של רונאל פישר תהיה עדת מדינה, באתר ynet, 1 במאי 2015
10. ↑  רועי ינובסקי, החשוד במתן שוחד לעו"ד פישר: מו"ל מעריב לשעבר עופר נמרודי, באתר ynet, 5 במאי 2015
11. ↑  אלי סניור, נעצרה בכירה לשעבר בפרקליטות: "עדכנה חשוד בחו"ל", באתר ynet, 6 במאי 2015
12. ↑  גור מגידו, חן מענית, ‏אישום: רונאל פישר, רות דוד וערן מלכה סחרו במידע מחקירות, באתר גלובס, 14 במאי 2015
13. ↑  אתר למנויים בלבד יסמין גואטה, אחרי 70 ימי מעצר: רונאל פישר ישוחרר למעצר בית, באתר TheMarker‏, 9 ביולי 2015
14. ↑  אתר למנויים בלבד יסמין גואטה, אחרי למעלה מ-400 ימים: רונאל פישר משתחרר מהאזיק האלקטרוני, באתר TheMarker‏, 28 באוגוסט 2016
15. ↑  חן מענית, ‏3.5 שנים אחרי: בוטל אחד האישומים נגד עו"ד רונאל פישר, באתר גלובס, 19 בפברואר 2018
16. ↑  תפ (י-ם) 28759-05-15 מדינת ישראל נגד ערן מלכה ואחרים  
חן מענית, ‏תיק שהתפוגג: משפט פישר-דוד, באתר גלובס, 15 בספטמבר 2018
17. ↑  הקלה נקודתית באישום נגד פישר, באתר News1 מחלקה ראשונה, 25 במרץ 2019
18. ↑  חן מענית, ‏איך שתיק מתפוגג: מה קורה במשפט של רונאל פישר ורות דוד, חן מענית, באתר גלובס, 15 בספטמבר 2018
19. ↑  ניצן שפיר, ‏העד שהורשע ולקה בשכחה: פרשת רונאל פישר (שוב) מסתבכת, באתר גלובס, 4 במרץ 2021
20. ↑  השיחה עם פישר התקיימה במסגרת תוכנית "שיחת נפש" ששודרה במקור בHOT בידור ובטלוויזיה החינוכית ומובאת בספר בעריכה מינימלית בשפת הדיבור של המשוחחים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007297578705171
* ISNI: 0000 0000 6997 2562
* LCCN: nr94031363
* VIAF: 97366186
* WorldCat: lccn-nr94031363

 |